Villum Christensen (LA), 2012-01-20:
Tak for en god og grundig redegørelse.
Efter vores opfattelse er der taget fat på de relevante elementer med et stærkt fokus på de alvorlige problemer i Afghanistan, med en understregning af den stadig større globale bevågenhed over for det arktiske område og det meget vigtige arbejde med at få sat pirateri på dagsordenen i det internationale samfund.
For at starte med det sidste først er der næppe andre nationer, der relativt set har større interesse i at sikre fri sejlads i Adenbugten end Danmark.
Lige så fortrinligt forsvaret har ageret med tilfangetagelsen af pirater, lige så frustrerende er det naturligvis, at det internationale samfund har svært ved at pege på juridisk holdbare løsninger, når det handler om sanktionering.
Selv om disse aktiviteter foregår langt væk, er de meget vitale for vores flåde og påvirker dermed kommercielle interesser.
Vi skal derfor opfordre til, at netop denne aktivitet får den allerhøjeste bevågenhed fra Udenrigsministeriets side.
Hvis vi som lille nation har opbygget goodwill i det internationale samfund, er det nu, der skal trækkes på kontoen.
Vi kan ikke gøre meget alene, men presse på, så strategien på området bliver omsat.
I forhold til Afghanistan er vi meget tilfredse med exitaftalen.
Det danske samfund har på alle måder leveret, hvad der er rimeligt i denne sags tjeneste.
Som vi alle ved, er det målet, at de afghanske styrker skal overtage sikkerheden fra 2014.
Det fremgår ganske rigtigt, at det er essentielt, at afghanerne inden da har opbygget de nødvendige kapaciteter, som det hedder i forsvarssprog.
Dette kan vi godt have en bekymring for.
Ikke meget tyder på, at de 350.000 mand har den nødvendige udrustning, og de meget pauvre vilkår betyder da også, at op mod 30 pct. af rekrutterne falder fra i øjeblikket, kan vi læse.
De slås ikke bare med helt utilstrækkelige træningsfaciliteter og korruption, men også med en konstant frygt for, at en forklædt talebaner vender sig om og tilintetgør en soldaterkammerat, som troede, at han havde en ven.
Dette fremmer selvsagt ikke rekrutteringsmulighederne, og det ved Taleban.
Regeringen skriver som sagt, at det er essentielt, at de kan overtage sikkerheden,
men ikke rigtigt, hvad man vil gøre, hvis det ikke er tilfældet
Dette væsentlige spørgsmål kunne vi godt tænke os at man forholder sig til senest ved den næste redegørelse.
Hvad angår Arktis, gælder der efter vores opfattelse én ting: Vi skal være vågne.
Det kan godt være, at der ikke er egentlig sikkerhedsmæssig risiko lige nu, men der er ressourcer, som kan give konflikter, og der er nye sejlruter, der kan vende op og ned på den geopolitiske magtbalance.
Kineserne er jo allerede i fuld gang med at opkøbe havne på Island, og det gør de altså ikke kun, fordi de kan få dem billigt.
Strategisk bliver området fantastisk interessant, og vi ser meget gerne, at forsvaret og civilsamfundet opprioriterer indsatsen.
Det er meget ressourcekrævende at få målt kysterne op, og her vil jeg også gerne bruge ordet essentielt.
Vi er glade for den organisering, der er iværksat vedrørende problemstillingerne i det arktiske område, så der nu også kan træffes reelle beslutninger.
Men vi vil gerne endnu en gang påpege, at der kan ligge mange potentielle konflikter og mange for det danske samfund nære konflikter lige neden under overfladen, som vi skal være parate til at håndtere.
Til sidst har jeg lyst til at sige, at Danmark nok skal påtage sig sit medansvar for håndteringen af de globale sikkerhedsudfordringer, men efter vores opfattelse må det så vidt muligt hvile på et solidarisk princip, så vi ikke i vores iver efter at føre en aktivistisk udenrigspolitik anlægger et så højt ambitionsniveau, at vi får problemer med at finansiere de basisydelser, der altid vil være knyttet til de enkelte værn.
Jeg nævner det sidste for at understrege, at de besparelseskrav, der ligger forude, sagtens kan blive rigelig smertefulde i forvejen.
Vi kan og skal ikke redde hele verden.
Vi skal ikke pådutte andre lande dansk levevis, men naturligvis stå vagt om grundlæggende friheds- og menneskerettigheder.
Med disse ord vil jeg tage redegørelsen til efterretning.